KIRJALLINEN KYSYMYS E-0349/02 esittäjä(t): Bartho Pronk (PPE-DE) komissiolle. Yhteisön ajokortin käyttö Alankomaissa.



Virallinen lehti nro 172 E , 18/07/2002 s. 0187 - 0188



KIRJALLINEN KYSYMYS E-0349/02 esittäjä(t): Bartho Pronk (PPE-DE) komissiolle (12. helmikuuta 2002) Aihe: Yhteisön ajokortin käyttö Alankomaissa Muusta jäsenvaltiosta Alankomaihin muuttavien EU-kansalaisten on vuoden sisällä asettautumispäivästä lukien vaihdettava alkuperäinen ajokorttinsa tai rekisteröitävä se Alankomaalaisen viranomaisen luona. Alankomaat vetoavat tässä yhteydessä vuoden 1994 tieliikennelain 108 artiklan h kohtaan. Alankomaat jättävät tässä selvästi ottamatta huomioon direktiivin 91/439/ETY(1) 8 artiklan sekä yhteisöjen tuomioistuimen kyseisestä direktiivistä Awoyemi-asian (C-230/97) yhteydessä antaman selityksen, jossa tuomioistuin toteaa nimenomaisesti, että ajoneuvon kuljettaminen on mahdollista kolmannessa valtiossa myönnetyn ajokortin perusteella. 1. Onko komissio kanssani yhtä mieltä siitä, että tieliikennelain 108 artiklan h kohta ja siihen perustuva käytäntö on vastoin voimassa olevaa lainsäädäntöä, tarkemmin sanoen vastoin direktiivin 91/439/ETY 8 artiklaa, ja erityisesti vastoin asiassa Awoyemi (C-230/97) annettua päätöstä, kuten Euroopan yhteisöjen tuomioistuin on osoittanut? 2. Kolmannessa valtiossa myönnetyn ajokortin pakollinen vaihtaminen tai rekisteröiminen on direktiivistä 80/1263/ETY(2) periytyvä säännös. Direktiivin 91/439/ETY 13 artiklassa kuitenkin säädetään, että kyseinen direktiivi 80/1263/ETY kumotaan 1. päivästä heinäkuuta 1996. Katsooko komissio, että samalla kumottiin myös kyseinen kansallinen toimenpide, joka perustuu vuoden 1994 tieliikennelain 108 artiklan h kohtaan? 3. Mikäli komission vastaus kysymykseen 1 on kielteinen: eikö komissio ole siinä tapauksessa kanssani yhtä mieltä siitä, että ajokortin pakollinen vaihtaminen tai rekisteröiminen muodostaa esteen henkilöiden vapaalle liikkuvuudelle? Seisooko komissio edelleen direktiivin johdanto-osan 9 kohdan takana, jossa todetaan, että velvollisuus vaihtaa ajokortti estää henkilöiden vapaata liikkuvuutta, mitä ei voida hyväksyä ottaen huomioon toteutunut Euroopan yhdentymiskehitys? 4. Onko komissio valmis käynnistämään EY:n perustamissopimuksen 226 artiklassa tarkoitetun menettelyn Alankomaita vastaan? 5. Mikäli komission vastaus kysymykseeni 4 on kielteinen: onko komissio valmis edes huomauttamaan Alankomaiden hallitukselle, että vuoden 1994 tieliikennelain 108 artiklan h kohta muodostaa esteen henkilöiden vapaalle liikkuvuudelle? (1) EYVL L 237, 24.8.1991, s. 1. (2) EYVL L 375, 31.12.1980, s. 1. Loyola de Palacion komission puolesta antama vastaus (26. maaliskuuta 2002) 1. ja 3. Komissio katsoo, että Alankomaiden tieliikennelain (Wegenverkeerswet) 108 artiklan 1 kohdan h alakohdan ja 109 artiklan nojalla edellytetty ajokorttien pakollinen ja järjestelmällinen rekisteröinti on ristiriidassa yhteisön ajokortista 29. heinäkuuta 1991 annetun neuvoston direktiivin 91/439/ETY 1 artiklan 2 kohdassa säädetyn ajokorttien vastavuoroisen tunnustamisen periaatteen kanssa. Yhteisön ulkopuolisten maiden antamien ajokorttien tunnustamisesta (8 artiklan 6 kohta) kukin yksittäinen jäsenvaltio voi puolestaan päättää itse. 2. Yhteisön ajokortin käyttöönotosta 4. joulukuuta 1980 annettu ensimmäinen neuvoston direktiivi 80/1263/ETY kumottiin 1. heinäkuuta 1996, kun direktiivi 91/439/ETY tuli voimaan. Samalla tuli voimaan myös 1 artiklan 2 kohta, koska sillä on välitön oikeusvaikutus. Tästä ajankohdasta alkaen yhteisön ajokortit on tunnustettava vastavuoroisesti ilman muodollisuuksia(1). Siksi komissio katsoo, että Alankomaiden vuoden 1994 tieliikennelain 108 artiklan 1 kohdan h alakohta on ristiriidassa direktiivin 1 artiklan 2 kohdan kanssa. 4. ja 5. Komissio on jo aloittanut EY:n perustamissopimuksen 226 artiklan mukaisen rikkomisesta johtuvan menettelyn Alankomaita vastaan edellä mainitussa asiassa. Kanne jätettiin Euroopan yhteisöjen tuomioistuimelle 20. kesäkuuta 2000 (asia C-2000/246), ja asia on parhaillaan vireillä. (1) Asiassa C-230/97 annetun tuomion 41 kohta.